S A J T Ó K Ö Z L E M É N Y

Magyarok a humanitárius világcsúcson

Isztambulban jelenleg is zajlik az ENSZ Humanitárius Világcsúcsa, mely meghatározza a világ humanitárius munkájának főbb irányait a következő évtizedre. Dr. Szilágyi Béla, a Baptista Szeretetszolgálat alelnöke és Gál Dávid nemzetközi igazgató a csúcson találkozott Stephen O'Brien ENSZ főtitkár-helyettessel. A segélyügyekkel foglalkozó ENSZ vezető személyesen köszöntötte a nem kormányzati szervezetek képviselőit. A magyar szeretetszolgálat a konferencia fő témái közül a helyi közösségek megerősítésére, a hit alapú humanitárius segítségnyújtás értékeire és a fogyatékkal élők bevonására hívja fel a figyelmet. ​Hétfőn a magyar baptisták aláírták az „Okirat a Fogyatékkal Élők Bevonásáról a Humanitárius Segítségnyújtásba” elnevezésű dokumentumot​.

A konferenciát kétéves előkészítő munka előzte meg, melynek egyik eredményeként elkészült a segélyezésről szóló „Together We Stand” című könyv, amelyet Ban Ki Mun ENSZ-főtitkár​ mutat be. A könyv egyik fejezetét a Baptista Szeretetszolgálat írta mianmari munkájának tapasztalatai alapján az inklúzióról, a hátrányos helyzetben lévők, mozgássérültek, etnikai kisebbségben lévők bevonásáról a segélyprogramok lebonyolításába.

A találkozón Ban Ki Mun ENSZ-főtitkár, Angela Merkel német kancellár, Recep Tayyip Erdogan, a rendezvény házigazdája, Joe Biden amerikai alelnök, Pietro Paolin bíboros, vatikáni államtitkár, valamint Dr. Mikola István, a külügyminisztérium államtitkára is részt vesz, további 60 kormány- és államfő és az ENSZ által meghívott segélyszervezetek mellett.

2016. május 23.

További információ:

Révész Szilvia

Baptista Szeretetszolgálat

Kommunikációs igazgató

06 20 886 37 52

szilvia@baptistasegely.hu